Môžem užívať Voltaren od bolesti krížov a kolien. keď užívam lieky na tlak a mala som problémy s hrubým črevom-hnačky.
Užívala som liek na osteoporózu Ossica a mala som hnačky a vysoký callprotectin, ale zápal sa nepotvrdil na kolonoskopii. Aký liek by bol vhodný od bolesti krížov a pod.
Dobrý deň,
Ďakujeme za vašu otázku. Keďže neuvádzate konkrétne lieky na liečbu vysokého krvného tlaku, neviem sa vám s určitosťou vyjadriť k prípadným interakciám. Vo všeobecnosti však platí, že diklofenak (účinná látka lieku Voltaren) môže zoslabiť účinok liekov, ktoré znižujú vysoký krvný tlak. Pri nevyhnutnosti tejto kombinácie je potrebné pravidelne kontrolovať krvný tlak, piť dostatok tekutín a pri dlhodobom užívaní je potrebné monitorovanie aj funkcie obličiek.
Vhodným liečivom, ktoré sa používa pri bolestiach rôzneho pôvodu je paracetamol. Je vhodný aj pri bolestiach pohybového ústrojenstva nezápalového pôvodu. Dávkovanie je závislé od hmotnosti pacienta. Ak máte viac ako 60 kg, je potrebné užiť 2 tablety (2x500 mg paracetamolu) spolu, pričom odstup medzi jednotlivými dávkami je aspoň 4 hodiny. Maximálna denná dávka je 8 tabliet.
Keďže nepoznám váš celkový zdravotný stav a ani aktuálny stav vášho tráviaceho traktu, liečbu pretrvávajúcej bolesti pohybového aparátu je potrebné konzultovať s lekárom.
Prajem skorú úľavu od ťažkostí.
S pozdravom
Mgr. Tamara Jakúbeková